LidanRubinov/Halacha-QA huggingface dataset:
שאלה: חבר בגיל 17: אני כרגע לא רוצה קשר עם מישהו כי אני לא רוצה כרגע להתחתן, אבל אני כל הזמן מרגישה עצובה בגלל שאין לי מישהו לדבר איתו (חוץ מחברות), אני מרגישה שזה חסר לי מאוד, לכמה חברות שלי יש חברים וידידים ולפעמים זה גורם לי לקנאה ולהרגשה שאני גם רוצה ושזה חסר לי מאוד, מה אני יכולה לעשות, הרגשה הזו גורמת לי לפעמים לעשות דברים שאני לא רוצה ולא מתאימים לי כמו להיכנס לצ אטים או לפתוח קשרים שסגרתי אותם כבר מזמן, מה לעשות?
תשובה: ראשית, ההרגשה שלך היא הרגשה בריאה וטבעית. הקב"ה יצר אותנו בצורה כזאת שהקשר עם המין השני אינו דומה לקשר בין בני אותו מין. את זאת את מרגישה. אבל אני רוצה לחזק אותך בדרכך. זה נכון שכיף וזה מאד מושך לפתח קשרים בימי הנעורים, קשרים שנראים כקשרים שלא מחייבים והם סתם בשביל הכיף. אולם עבור הכיף הזה אנו עלולים לשלם מחיר יקר. ראשית, יש בכל הקשרים האלו הרבה הוצאת אנרגיות כשהתמורה היא קטנה. קשרים אלו הם גם מכניסים לנו לראש צורה מסויימת של קשר עם בנים, צורה שיתכן שהיא מאד ילדותית ולא בוגרת שלאחר מכן יקח לנו זמן להיפטר ממנה. לפעמים קשרים אלו גם גורמים לסיבוכים אישיים. זה במיוחד נכון אצל הבנים. אולם גם אצל הבנות לפעמים זה גורם לתלות אחד בשני בשלב שעדיף היה להתפתח באופן עצמאי ולא באופן תלותי. לפעמים זה גורם לנישואין מוקדמים בזמן שאין בשלות גמורה ושלמה. ההתאפקות שלנו בגיל הנעורים מלהשתמש בכוחות האלו בצורה לא בשלה עוזרת לנו שכשיגיע הזמן, הכוחות האלו יצאו אל הפועל בצורה מרוממת וטובה. התקופה של ההתאפקות היא מאד קשה. אין לנו תחליפים שלמים לצורך בקשר עם המין השני. חברות טובות שהם כמותך ושלוקחות על עצמם אתגר דומה יכולות להקל. מילוי הזמן בהרבה עשייה כגון התנדבות וכו' גם יכול מאד לעזור. אולם אם את לא מצליחה להתאפק ואת מתחילה להתעסק בקשרים ודברים שאינם בונים, אזי צריך לשקול שוב מה להציע לך. בנתיים הייתי ממליץ לך לנסות ללכת על מה שהצעתי לעיל. בהצלחה.
שאלה: דין בשבת?: כתוב בזוהר הקדוש שאין דינים בשבת, ושום דין לא שולט בשבת, אין מקטרגים אפילו הגיהנום נח בשבת, אז אם כך איך יוצא כיפור וראש השנה שהם ימי הדין בשבת?
תשובה: הדין בראש השנה וביום הכיפורים הוא כדי לקבוע את תיקון השנה החדשה ויש בו תיקון עולם לא עונש או נקמה כמו דינים במשך השנה בשעת עבירות קשות חלילה.
שאלה: כיבוש הארץ עפ"י הרמב"ם: ידוע שהרמב"ם לא מונה את מצוות כיבוש הארץ בספר המצוות וכן לא מזכיר את המצווה ביד החזקה. הרצי"ה מסביר בשם אביו שהרמב"ם לא מנה מצווה זאת משום שהיא מצווה שכוללת את כל המצוות כולם, וכן נראה לפי שורש ד (מתוך התורה הגואלת ד), אם הרב זצ"ל אמר אימרה כזאת יש בזה כמה קושיות: 1. אם נעיין בהמשך שורש ד נראה מהדוגמאות שמביא הרמב"ם שהוא לא מנה מצוות הכוללות כמו "והייתם קדושים", משום שהן מצוות בלי נפקא מינא ואין לצוות עליהם כי הם אלא חזרה כללית? 2.מדוע אם כן מנה הרמב"ם את מצוות האמונה שהיא בוודאי יותר כוללת מא"י? 3.אם כיבוש הארץ היא מצווה, מדוע לא מציין אותו הרמב"ם בפירוש ביד החזקה?
תשובה: שיטתו של הרב זצ"ל אכן קשה, אולם ראיתי בספר "אם הבנים שמחה" שהרמב"ם לא מונה מצווה זו משום שהיא מעל שאר המצוות. זו מצוה שהיא קיום האומה, ואין מה לצוות על האומה "תחיי!". הראיה לכך היא ממצוות קידוש החודש, שם הרמב"ם מבאר שאם לא יהיו יהודים בארץ ישראל, לא נוכל יותר לקדש את החודש. ומוסיף הרמב"ם שדבר כזה לא יקרה, משום שה' לא יכלה את האומה. משמע שכאשר אין יהודים בארץ, הרי זה כיליון לאומה והכחדתה, ואין לצוות על האומה במפורש לחיות, כמו שאין ציווי על האדם לחיות (מצוות עשה), מלבד האיסורים שאסור לו להזיק לעצמו (מצוות לא-תעשה).
שאלה: הקב"ה גונב עוונות?: ראיתי מדרש ולפיו כשהקב"ה שם את המצוות והעוונות של ישראל על המאזנים והמאזנים באמצע והשטן הולך להביא עוד עוונות, הקב"ה "גונב" כמה עוונות מהכף ומכניסם מתחתיו כדי להצדיק את ישראל, וכשהשטן חוזר מגלה שנעלמו עוונות, אם הקב"ה רוצה משפט הוגן אז למה הוא גונב עוונות מהכף, ואם הקב"ה רוצה להצדיק את ישראל אז למה הוא לא מבטל את השטן?
תשובה: המקור לדברים הוא פסיקתא רבתי פרשה מה, ובעוד מדרשים: "אתה מוצא ביום הכפורים בא שטן לקטרג את ישראל והוא פורט את עונותיהם של ישראל ואמר רבונו של עולם יש באומות העולם מנאפים וכן בישראל יש באומות העולם גנבים וכן בישראל, והקדוש ברוך הוא פורט את זכיותיהם של ישראל, מהו עושה נוטל קנה של מאזניים  ושוקל  את העונות כנגד הזכיות והם נשקלים העונות והזכיות אילו כנגד אילו ושתי הכפות של מאזנים נמצאים מעויינות, והשטן הולך להביא עונות וליתן בכף העונות ולהכריעה מה הקדוש ברוך הוא עושה עד שהשטן חוזר ומבקש עונות הקב"ה נוטל את העונות מתוך הכף ומטמינם תחת פורפירה שלו והשטן בא ואינו מוצא שם עון שנאמר יבוקש עון ישראל ואיננו (ירמיה נ' כ') כיון שהשטן רואה כן אומר לפני הקדוש ברוך הוא רבונו של עולם נשאת עון עמך אתמהא כיון שראה דוד כך אמר היאך נושא עון ומכסה חטאתם התחיל משבחם אשרי נשוי פשע כסוי חטאה". ונראה אולי לומר הסבר בזה, שידוע שהרצון הפנימי של כל אחד מישראל לעשות מצוות, והאמת שהזכויות שלו והעבירות אינם שלו, ובאמת לא רוצה בזה, אלא שיש לו יצר הרע, ולכן אין העוון שלו, ואפשר לקחת העוונות ולהכריעם לזכות. אומנם זהו צד אחד, צד שני שיש באמת עוונות ופגמים, ועליהם נידונים, וכך ההנהגה האלו-הית שיש בחירה ויש שכר ועונש, אין הקב"ה מוותר לחוטאים. וכידוע שיש שלושה ספרים בראש השנה אחד של צדיקים, ואלו ואלו דברי אלו-הים חיים, שנשקל הכל כפי החשבון האלו-הי. ברור שאדם שאינו רוצה לחטוא, גם אם נכשל, אפשר להעביר את החטא ולטעון שנכשל, ויש לזה גדר אונס מסוים, שכן יש ליצר הרע כוחות אדירים לגרום לחטא, ובאמת זהו לא חטאו של האדם, כי באמת לא רוצה בכך. אבל יש אדם ששקוע בחטאים ובוחר להיות רע, אז יש דין, שתי בחינות אלו ישנם בכל חטא, וייתכן שמדרש זה בא להדגיש את הצד הראשון. הרב אברהם פרל.
שאלה: אכילת מאכל שעליו דם: לפעמים קורה שתוך כדי אכילה אני רואה על האוכל דם שירד לי מהחניכיים. האם מותר לאכול את המאכל במקרה כזה?
תשובה: כתב השולחן ערוך יורה דעה סימן סו סעיף י: "דם אדם, אם פירש ממנו אסור משום מראית עין. לפיכך אם נשך הככר בשיניו ויצא דם משיניו על גבי הככר, צריך לגרדו. אבל שבין השינים, מוצצו". דרך אגב, כדאי לבדוק את הנושא אצל רופא שיניים, דם שיוצא מחניכיים מעיד על דלקת. הרב אברהם פרל.
שאלה: הוצאת ספר תורה לילדות: בבית הכנסת שלנו יש תפילה לילדים באולם שבו יש ארון קודש עם ספר תורה קטן (ספר אמיתי כשר), במהלך התפילה אנו עושים הוצאה והכנסת ספר תורה. התפילה מיועדת לילדים בגילאי גן עד כיתה ג-ד לבנות ובנים. הישיבה היא כמובן נפרדת אך ללא מחיצה, האם יש איסור לילדות להחזיק ספר תורה במהלך הוצאת ספר התורה? (האם שאלה זו דומה לשאלה הכללית האם מותר לנשים בכלל להחזיק ספר תורה, למשל במניין נשים שנהוג בעירנו וכדומה)
תשובה: מותר לילדות קטנות להחזיק בס"ת. אך השאלה היא חינוכית, למה רוצים להרגילן כשתהיינה גדולות?. בסוגריים הערת שיש "מנין" של נשים. לידעתך, אין מושג כזה. נשים אמנם חייבות בתפילה, אך לא הוטלה עליהן המשימה לארגן תפילה בציבור כי לאמהות יש תפקידים חשובים אחרים, לדאוג לדור הבא שגם הוא יתפלל. יש להעביר מסר זה כבר לילדות קטנות. אם המסר הובן והופנם אין מניעה שהן תחזקנה ס"ת.
שאלה: נטילת ידיים של בוקר: ישנה הלכה שאוסרת על האדם לברך כאשר הוא זקוק לנקביו. אם כן, הדבר מנוגד בתכלית להלכות נטילת ידיים של בוקר שדורשות מהאדם באופן ישיר לטול את ידיו ולברך, מבלי לעסוק בדבר מה אחר. וברוב הפעמים כאשר אדם קם משינה של מספר שעות הוא זקוק לנקביו. מה עליו לעשות?
תשובה: כתב המשנה ברורה בסימן ד סעיף קטן ד שיטול ידים בלא ברכה ישר כשקם משנתו, ואם נצרך לנקביו ודאי לא יברך עד אחר שיתפנה, ואחר שיתפנה יברך על נטילת ידים ואשר יצר. ותמיד עדיף לעשות כך, גם אם לא נצרך כל כך דחוף לנקביו: ליטול, להתפנות, ומיד אחרי כן לברך את שתי הברכות. הרב אברהם פרל.
שאלה: קילוף עור בשבת: שאלתי מתחלקת לשניים: א.האם מותר לקלף עור מהגוף בשבת שהוא יבש? ב.האם מותר לגרד במקום מגורה אע"פ שבודאי מתקלף עור?
תשובה: א. אסור מדין גוזז. ב. אם ודאי שע"י הגירוד יתקלף העור אסור, ואם אין ודאות לכך מותר.
שאלה: טבילת כלים והצטרפות לזימון: 1. האם תחתית של כוס (במקרה דנן כוס קידוש) טעונה טבילה, או שמא רק הכוס עצמה? 2. האם אדם שלא נכח בתחילת הסעודה והיצטרף באמצעה או בסופה יכול להיצטרף לזימון לשניים אחרים הסועדים לחם והוא רק אוכל מזונות ו או פירות בלבד?
תשובה: 1. לא. 2. אם עדיין היו אוכלים לאחר שהצטרף יכול לזמן איתם.
שאלה: שוקולוד חום ולבן מעורבבים: נתקלתי בחפיסת שוקולד, שחציה שוקולד לבן וחציה שוקולוד חום. מה מברכים על שוקולד כזה, הרי על שוקולד חום מברכים "העץ", ועל לבן "שהכל", וכאן אנו מוצאים לבן וחום מעורבבים?
תשובה: תברך "בורא פרי העץ" בלבד.
שאלה: לחיצת ידיים וברכה מהכהן: קודם כל אציין שאני כהן (הורי מג רבה). אצל אבי נהוג שכהן שיורד מההיכל לא לוחצים לו ידיים. כמו כן מעולם לא נתקלתי במקרה של יהודי שניגש לכהן וביקש ממנו לברך אותו בברכת הכהנים. במקום מגורי החדש, יש ברוך השם ערבוביה של עדות וכאשר אני יורד מההיכל, קורה וניגשים אלי ללחוץ לי יד ואף בא אלי פעם אחד המתפללים וביקש שאברך אותו אבי טוען שכהן שיורד מהדוכן הוא נושא גאווה בליבו. ולאדם כזה לא לוחצים יד, אך יש לי בעיה בלבייש את היהודי שמושיט לי יד, ובעניין הברכה, עניתי לו שיגש אל רב היישוב והוא יעזור לו מכיוון שאני לא חושב שכהן יכול לבקש עניינים אישיים שבמהותה (לדעתי), ציבורית, הבנתי שיש מקומות שדברים אלו הם נורמה, האם מנהג זה נכון או מנהגי נכון, מה לעשות ואיך לנהוג, במצבים אלו?
תשובה: אפשר כן להחזיר יד למי שנותן יד כדי שלא לבייש. והנוהגים לא לתת כוונתם להראות שהברכה היא מהשמים לא מהכהן. ושמעתי מהרב צבי יהודה קוק זצ"ל שאלה שנותנים יד, היא להודות על מה שבירך באהבה. ומה שיש כהנים שמברכים יש לזה סמך בדברי ח ש-ד' נתן את הברכות בידי אברהם אבינו ובזרעו נתייחד הדבר לכהנים שהם מעבירים את ברכת ד'. ואם אדם מבקש ברכה צריך לברך אפילו אם אינך כהן, ק"ו אם אתה כהן.
שאלה: לעשות מסג  בשבת: האם מותר לעשות מסג (ידני) בשבת?
תשובה: כתוב שאין מתעמלים בשבת. רש"י פירש שהכוונה להתעמלות שיש בה רפואה כל שהיא, והרמב"ם הסביר שהכוונה להתעמלות מאומצת מאוד הגורמת להזעה. לכן, נראה לומר שזה תלוי במטופל, ואם אין דרכו להזיע מהמסז' אפשר לסמוך על שיטת הרמב"ם ולהתיר.
שאלה: טבילת נשים בערב יום הכיפורים: רציתי לדעת האם יש מקור לטבילת אישה בערב יום הכיפורים ועד כמה חשיבות עניין זה?
תשובה: יש מקומות שגם נשים טובלות בעיוה"כ, אך ברוב המקומות לא נהגו כן.
שאלה: שליח ציבור גרוש ביום כיפור: האם גרוש יכול להיות שליח ציבור במיוחד ביום הכיפורים?
תשובה: רצוי נשוי.
שאלה: נעלי קרוקס ביום כיפור: הייתי רוצה לדעת למה חל איסור לנעול נעלי קרוקס ביום כיפור, הרי ההלכה אומרת שרק נעלי עור אסורות? (אם הרב יוכל להביא מקור לתשובה).
תשובה: עיין בספרי באהלה של תורה ח"א סימן פא, בימינו הפלסטיק נוח כמו עור.
שאלה: הוצאות תיקון למעשר כספים : מכונת הכביסה שבידינו התקלקלה. זו מכונה טובה אך החלטנו שנתרום אותה ונקנה חדשה. עלות התיקון היתה 1000 ש"ח. כל בעלי המקצוע המליצו שלא שווה לתקן בסכום זה. בכל זאת תיקנו אותה והחלטנו להשאירה בינתיים, אך לאחר זמן שוב חלה תקלה. עתה מסרנו את המכונה בידי איש מקצוע שיתקנה ושיעביר אותה למשפחה נזקקת. באיזה סכום ניתן להכיר במעשר (את שווי המכונה המתוקנת אנו מעריכים ב-1000 ש"ח. מכונה חדשה מסוג זה שווה 2500 ש"ח)?
תשובה: באותו סכום שהוצאתם על מנת לתקן את המכונה ולמסור אותה לנזקקים.
שאלה: מה עושים בדיכאון קשה: אני בת 29 רווקה, יש לי דיכאון כבר כמה שנים ואני מטופלת ע"י כדורים שכבר לא משפיעים עלי. מה לעשות אני חסרת אנרגיה לחלוטין מרגישה שאני חלשה. מה לעשות, האם כדאי לי להוסיף שם להחליף שם, או לעשות משהו אחר?
תשובה: בנוגע להחלפת שם צריך לשאול את הרב מרדכי אליהו או גדול ישראל אחר.  לא ללכת לסתם אדם. בנוגע ללקיחת כדורים אולי כדאי שתחליפי רופא ויהיה לו סיעתא דשמיא אחרת. בכל אופן את חייבת להיות מטופלת ומלווה ביעוץ רפואי ואל תחליטי להפסיק לקחת כדורים על דעת עצמך. בנוגע לחולשה שלך את צריכה קודם כל לטפח את גופך, להראות טוב, לאכול טוב, לעשות ספורט. לאחר מכן את צריכה להשתדל לקבוע לך דברים חיוביים שמושכים אותך ולא להיות שקועה כל הזמן בהרגשותיך. אולי תלכי לחוגים באומנות או כדרות. אל תתעסקי יותר מידי בנושואים המשיקים אל הנפש. אצלך זה יכול לגרום להתבוססות בדכאון שלך. תחפשי לך דברים מעשיים יותר. תבני לך סדר יום שייחייב אותך לקום כל בוקר ולעשות. יתכן שמעבר ליעוץ הרפואי כדאי שתפני ליועצת טיפולית. לא הייתי ממליץ לך ללכת לפסיכולוג אלא יותר ליעוץ מעשי. בהצלחה.
שאלה: ספר תורה ומוזיקה לועזית: ללא קשר לתכני השיר, במוזיקה לועזית, האם לא נאמר שכופר, אפילו שכתב ספר תורה, יש להשמיד את הספר, ולפי זה, האם לא חל איסור מוחלט של שמיעת מוזיקה לועזית?
תשובה: ספר תורה שכתבו אפיקורס יש לשרוף והסיבה היא שמן הסתם כתב אותו לשם עבודת כוכבים וספר תורה שכתבו גוי צריך גניזה. דינים אלו שייכים בכתבי הקודש אבל שאר דברים שעושה הגוי או הכופר אין איסור להשתמש בהם ובתנאי שאין בהם תכנים של איסור וכדומה.
שאלה: הכשר דפנות סוכה במרפסת: יש לי מרפסת ובניתי בה "פרגולה" מעץ על מנת לעשות בה סוכה. ברצוני לדעת אם הדפנות הקיימות כשרות כמו שהן, ואם לא, איזה תיקון אני צריך לעשות? להלן תיאור הדפנות: דופן מזרח ודופן דרום - "קיר" בגובה של כ-45 ס"מ ומעליו מעקה מתכת, ששליבותיו מאונכות. הגובה הכולל כ-155 ס"מ, המרחק בין כל שני פסים של המעקה כ-11 ס"מ. דופן צפון - כל כולה שתי דלתות הזזה מזכוכית, המהוות את הכניסה למרפסת מהבית. מעל המשקוף העליון של הדלת, ממשיך הקיר כלפי מעלה עד הגג של הבית, המצוי בגובה של כ-3 מטרים. הגג (מרעפים) נמשך והולך מעבר לבית לתוך אויר המרפסת לעומק של כ-65 ס"מ לאורך כל הדופן הצפוני. הגובה של הסכך יהיה הרבה מתחת לגובה הגג הזה (210 ס"מ). האם אומרים פה דופן עקומה? דופן מערב - מהכניסה בצפון ודרומה עד חציו - קיר. משם ועד הדופן הדרומי - צורת הפתח, שנוצרה על ידי העמודים של ה"פרגולה". על הקיר של הבית יש מנוע של מזגן, מעל גובה הסכך, שחודר לאויר הסוכה לעומק של כ-60 ס"מ (מתוך זה יש אויר של 21 ס"מ בין קיר הבית למנוע). יוצא שהדופן הזו נראית הכי גרועה: 65 הס"מ הראשונים שלה (מהפינה הצפונית ודרומה) מקורה בגג רעפים, המשך הדופן הזו מקורה במנוע מזגן, ורק 95 ס"מ האחרונים של הקיר נקיים. בסוף ה-95 ס"מ הללו יש צורת הפתח של כ-240 ס"מ עד הדופן הדרומי.
תשובה: סוכתך כשרה. אומנם דופן צפון המורכבת מדלתות הזזה אינה דופן כלל, אלא א"כ תקבע את אחת הדלתות לפחות שלא תזוז במשך החג. הדופן העקומה פחות מד"א כשרה אך אין לשבת תחתיה, אך יש לך קירות במזרח ובצפון אשר בצירוף המעקה יש בהן שיעור של יותר מי"ט. ובמערב יש לפחות חצי קיר הוא אומנם לא מחובר לדופן הדרומית (כי לדעת הרי"ף צורת הפתח בקרן הדופן פסולה) אך יש שיעור דופן בצד זה. עדיף שדלת ההזזה בקרן הצפונית מערבית תיקבע לכל ימי החג. בגלל דלתות ההזזה לא החשבתי את החלק הצפוני של קיר זה למרות שדופן זו כשרה. הגג והמזגן אינם פוסלים אותה כדין דופן עקומה פחות מד"א. חג שמח
שאלה: קשירת ציצית בחול המועד: האם יש בעיה לקשור ציצית בחול המועד?
תשובה: אם הציצית היא צורך המועד מותר.
שאלה: עליה לחברון בשנת אבל: אני בשנת אבל, ומעוניינת לדעת מה הדין בארועי חג לדומה אירועי מוזיקה בעליה לחברון, או ברובע היהודי וכדומה. האם אסור לי להגיע לשם או שאם אני מגיעה לשם אני צריכה לצאת כשיש מוזיקה?
תשובה: לעלות לחברון מותר כשהמטרה היא ביקור קברי האבות גם אם יש שם מוסיקה. אך לשם מופע מוסיקלי אסור.
שאלה: שטיפת כלים בשבת: ביום שבת נאספים כלים בכיור לאחר הסעודה, ובכלים אלה לא יהיה לנו בהם שימוש יותר בשבת, אך הכיור המלא מפריע לי מאוד לעונג שבת, אמנם, לא עולה מהם ריח לא נעים, ולא מגיעות לשם חיות, אך מפריע לי מאוד לראות את המטבח מלוכלך בשבת. ואת הכיור מלא. האם אוכל לשטוף את הכלים ביום שבת, כדי שיהיה עונג שבת?
תשובה: אם מדובר שלאחר מכן תהיה עוד סעודת שבת מותר לך לשטוף את הכלים גם אם את לא חייבת להשתמש דוקא בכלים אלו. אבל אם מדובר שאין לאחר מכן עוד סעודת שבת, יש להימנע מלשטוף את הכלים, אלא אם כן באמת הדבר גורם לביטול מצות עונג שבת ממש.
שאלה: נשאית למחלת עיניים: אני רווקה בת 21, לפני כשנה הסתבר לי שאני נשאית למחלת עיניים מסויימת, השפעתה על הדור שאקים בע"ה אינה ודאית, היא עלולה לגרום ללקות ראיה קלה חמורה, אולי עד כדי עיוורון ח"ו, ומאידך גיסא יכול להיות שהיא לא תשפיע כלל, הסיכויים שווים לכאן ולכאן. מדובר גם במחלה שאינה רצסיבית, כלומר, השפעתה על הצאצא אינה תלויה בכך שגם בן הזוג יהיה נשא לה. האם נכון לציין עובדה זו בעת פגישה עם בחור למטרת נישואים, ואם כן, באיזה שלב של ההכרות?. שאלתי נובעת מהעובדה שעד כה ניסיתי לציין נתון זה בפני בחורים, וחשתי שהם נרתעים באופן מוגזם ולא נכון, עצם המושג "נשאית", גורמת להם לסיים את הקשר ללא מחשבה מעמיקה, והם אינם מודעים מספיק לפתרונות העצומים שהרפואה מציעה כיום (לפחות במקרה שלי). מה לעשות, הרי כולנו ודאי נשאים למחלה זו או אחרת, ואולי אין תועלת של ממש בהצגת נתון זה?
תשובה: את לא צריכה לומר לבחור על כך, אלא אם הקשר נעשה רציני. אך עדיף לכתחילה לבקש להכיר בחור ששאינו בררן, שדבר כזה יגרום לו לנתק את הקשר.
שאלה: טיסה לחו"ל כהתחזקות רוחנית: אני בחורה בת 25 עדיין רווקה, בתהליכי חזרה בתשובה כבר כחמש שנים, אני משרתת בקבע כרגע. הטיסה האחרונה בה הייתי היתה לפני כ3 שנים, באומן ובקברי צדיקים רבים כדוגמת רבינו נחמן מברסלב והבעל שם טוב. כרגע עולות בי מחשבות לטוס למזרח, לתאילנד, מספרים שיש שם נופים מדהימים וזה מושך אותי, אני מעוניינת ליסוע עם עוד חברה שהיא דתיה מבית וכמובן מתחזקת, האם זה מתאים? אני יודעת שאסור לעזוב את גבולות ארץ ישראל אבל מה קורה אם אני חושבת שזה יסייע לי בהתחזקות רוחנית? ואם לא לחו"ל יש לרב הצעה אחרת מה לעשות?
תשובה: אמנם יש נופים מאד יפים בתאילנד אך את הקשר עם מי שברא את נופים האלו אפשר ליצור במקום הקרוב אל הבורא והוא ארץ ישראל. שהיא ארץ ד'. וירושלים היא עיר הקודש ובה אפשר להשיג את קרבת ד' מבחינת המקום. אך כדי לראות כל זאת צריך להתחבר אל מי שיודע להראות את גודל האמונה, ואת ההוד של ירושלים הרוחנית, ואת התפארת של חיי התורה.
שאלה: מכירות של עליות בשבת: האם מותר להתפלל בבית כנסת שמוכרים בו את העליות לתורה בכסף בשבת בשחרית?
תשובה: בודאי שכבר כתבו גדולי ישראל שמותר למכור עליות בשבת, וכמו שכתב מרן הגאון הרב עובדיה יוסף שליט"א בשו"ת יחוה דעת ח"ב (סי' מ"א).
שאלה: העץ נחשב הפקר?: יש לנו עץ תאנה בחצר המשותפת והשכנים לא מקפידים שמי שיקח יהיה דוקא מישהו מהשכנים, אלא מוכנים שכל אחד יבוא ויקח, האם יש לפירות דין הפקר (העץ נמצא בחצר של מגורי צות של מוסד חנוכי)?
תשובה: אם כל השכנים הפקירו, דהיינו שועד הבית (או נציגות המוסד המדובר) הפקירה את העץ בפני ג' (לדעת הרמ"א אפשר גם להפקיר בפני א', עיין גר"א יו"ד סי' רעג ס"ק ח, וסמ"ע סי' רעג ס"ק יא), הרי שהעץ הוא הפקר והכל יכולים לקחת פירותיו ללא הפרשת תרו"מ. נראה שאם לוקחים כל שנה מהפרי והכל ידוע שהוא הפקר הרי זה כמדבר הפטור מתרו"מ. בברכת התורה והארץ הרב יהודה הלוי עמיחי
שאלה: השקעה בבורסה: האם יש בעיה להשקיע כסף ולקנות מניות בבורסה?
תשובה: אין בעיה בזה משום שזה דרך המסחר, שלפעמים מרוויחים ולפעמים מפסידים.
שאלה: גזר הדין בראש השנה ויום הכיפורים: כתוב בתפילת "ונתנה תוקף" - "בראש השנה יכתבון וביום צום כיפור יחתמון. מי יחיה ומי ימות. וכו ". הצדיקים, שעשו יותר מצוות מחטאים, נכתבים ונחתמים בספר חיים טובים, והרשעים, שעשו יותר חטאים ממצות, גזר דינם הוא שימותו. אם כן, איך כל האבות, האמהות ושאר צדיקי עולם, מתו, לא נראה לי שהם נחתמו לגזר דין מוות? ושאלה נוספת, למה יש לנו גם את ראש השנה, וגם את יום הכיפורים, ואחר כך את הושענא רבא. למה לא מסתפקים רק בראש השנה, או ביום הכיפורים?
תשובה: באמת יש להבין את נושא המוות, בגלל הדברים שהזכרת, שמוות לכאורה זה בגלל חטאים, ואם כן איך יש מיתה לצדיקים. ויש בזה שני כיוונים ששניהם אמיתיים: א. מצד הכיוון שלך של חטאי צדיק, הגמרא אומרת במסכת שבת דף נד עמוד ב - דף נה עמוד א: "אמר רב אמי אין מיתה בלא חטא, ואין יסורין בלא עון. אין מיתה בלא חטא דכתיב הנפש החוטאת היא תמות, בן לא ישא בעון האב, ואב לא ישא בעון הבן, צדקת הצדיק עליו תהיה, ורשעת הרשע עליו תהיה וגו'. אין יסורין בלא עון דכתיב ופקדתי בשבט פשעם ובנגעים עוונם". זאת אומרת כמו שאמרת סובר שאין מיתה בלא חטא. שואלת הגמרא מה עם משה ואהרון צדיקי עולם מדוע הם מתו? "אמרו לו והלא משה ואהרן שקיימו כל התורה כולה ומתו? הוא דאמר כי האי תנא דתניא רבי שמעון בן אלעזר אומר אף משה ואהרן בחטאם מתו שנאמר יען לא האמנתם בי הא האמנתם בי עדיין לא הגיע זמנכם ליפטר מן העולם". יוצא שמשה ואהרון לא היו מתים בלא חטא, אלא שהיה את חטא מי מריבה שהיכו את הסלע במקום לדבר, ועל זה נגזרה עליהם מיתה. וצריך להוסיף שאף שודאי רוב מעשיהם של צדקות, ויש להם חטא קטן מאוד, אצל אנשים צדיקים חטא קטן נענשים עליהם בחומרה. ויסביר הדבר את כל מיתות הצדיקים, כי בכל אופן יש לכל אחד פגם קטן, סוף סוף מדובר באנשים. ולמרות שאצלינו לא היה נחשב לחטא כלל הפגם הקטן הזה, ולפחות היו מחפים המעשים האחרים על הפגם. אצל צדיקים הקדוש ברוך הוא מדקדק יותר. למרות שלמסקנה ודאי צריך לומר גם את הכיוון השני. אבל ודאי גם כיוון זה נכון. סך הכל מכל התנ"ך יש ארבעה שלא חטאו כלל, מקסימום עוד כמה, אבל רוב הצדיקים היה בהם איזה שהוא פגם קטן. ב. כיוון שני בגמרא שם: "ארבעה מתו בעטיו של נחש ואלו הן בנימין בן יעקב ועמרם אבי משה וישי אבי דוד וכלאב בן דוד." זאת אומרת שחטא אדם הראשון הוא הגורם למוות בעולם, וגם אדם שצדיק גמור הוא מת כתוצאה מהגזרה שאדם ימות. וכבר ידוע שהאר"י אמר על רבו, או שאמרו על האר"י, וכי יש באיש חטא משפט מוות - חיסרון של מיתה. ותלית אותו על עץ - תתלה שנגרם מחטא אדם הראשון, ולא בגלל חטאיו של אדם גדול כזה. זאת אומרת שהכל נמשך מפגם של חטא אדם הראשון שנקנסה מיתה. לגבי הדבר שישנם כמה ימי דין, כמו שהזכרת נכון, ולא מסתפקים ביום אחד, גם מצד שהקדוש ברוך הוא רחום, ונותן כמה אפשרויות לתקן. וגם מצד שלכל יום יש את הגדר המיוחד שלו. לדוגמא ראש השנה התיקון של החטאים על ידי המלכת הקדוש ברוך הוא עלינו, כללית אנחנו מקבלים עלינו מלכותו. ורוצים לעשות רצונו, גם אם פה ושם קורה איזו שהיא נפילה. לעומת זאת יום כיפור הוא תיקון החטאים באופן פרטי, וזה לאחר הקבלה הכללית של מלכות הקדוש ברוך הוא בעולם. הרב אברהם פרל.
שאלה: הבדלה במוצאי שבת וגדרי נדר: מי שנהג שלש פעמים בשלוש שבועות רצופים לומר את נוסח הברכה: "ברוך המבדיל בין קודש לחול, בין אור לחושך, בין ישראל לעמים, בין יום השביעי לששת ימי המעשה. ברוך המבדיל בין קודש לחול." וזאת בכל במוצאי שבתות,חגים ומועדים, בלי שם ומלכות, לאחר זמן רבינו תם, בנוסף להבדלה בזמן הרגיל, ונהג בפועל שלא לעשות מלאכה או לאכול לפני זמן רבינו תם- האם מחויב בזה כנדר לכל דבר, כך שמחויב להתירו על כל המשמעויות ההלכתיות הנובעות מכך אם אינו רוצה להמשיך בחיוב זה בעתיד, גם אם לא התכווין לקבל על עצמו כל איסור מלאכה או אכילה לאחר הזמן הרגיל של יציאת השבת ועשה זאת על מנת להחמיר על עצמו בלבד? האם המודעה ב"התרת הנדרים" שנאמרה בערב ראש השנה מועילה לכל השנה וגם במקרה זה, גם כשלא נאמרה לפני שלושה דיינים מומחים אלא אנשים פשוטים מהקהילה שאינם תלמידי חכמים כלל או בקיאים בדיני נדרים ושבועות, והאם יש הבדל בזה בין אשכנזים ספרדים תימנים וכדומה (אודה אם הרב יוסיף מקורות)?
תשובה: אם בעת שהתחיל לנהוג חומרא זו לא אמר שעושה כן בלי נדר נחשב הדבר לנדר וצריך התרת נדרים על מנת לבטל מנהג טוב זה. אלא שבדרך כלל המודעה שאדם מוסר בערב ר"ה או ערב יו"כ מועילה לזה, אא"כ זכר מודעה זו ואעפ"כ התחייב לנדר שאז מודעה זו לא חלה עליו. ומ"מ טוב בכל מקרה לעשות התרת נדרים על נדר פרטי. ולכן אני מייעץ לך שתקח שלשה אנשים תלמידי חכמים והם יעשו לך התרת נדר זה.
שאלה: ארבעת המינים ממוכר יתום?: יש לי שתי אפשרויות היכן לקנות ארבעת המינים: א) אצל אדם שאתרוגיו מהודרים. ב) אצל נער יתום, אך אתרוגיו פחות מהודרים. היכן לקנות?
תשובה: אין לך הידור גדול יותר מלפרנס יתום.
שאלה: דיני אבלות בחודש תשרי: חמי נפטר מספר ימים לפני ראש השנה, ברצוני לשאול האם חודש תשרי על חגיו מבטל את הצורך לקיים אזכרת 30, (האזכרה אמורה להתקיים בכ"ה תשרי)?
תשובה: האזכרה אינה תלויה בהלכות אבלות. אמנם דיני האבלות התבטלו עקב החגים אך האזכרה (אינה אירוע הלכתי) יכולה להתקיים בסביבות יום השלושים.
שאלה: חיסרתי מעינויי יום הכיפורים?: מה עלי לעשות אם לא ידעתי על האיסור ללכת עם נעלי קרוקס ביום כיפור, האם זה אומר שחיסרתי אחת מעינויי יום הכיפורים של נעילת נעלי עור, ההרגשה להתוודע להלכה זאת במוצאי היום הקדוש מתסכלת ומעציבה, במיוחד שבבית הכנסת ראיתי מספר לא מבוטל של אנשים עם קרוקס או שורש?
תשובה: מכיון שלא ידעת על הבעיה עד מוצאי יוכ"פ ואנשים רבים סבורים שרק עור אמיתי אסור ביוכ"פ, אינך אשם ואל לך להיות מתוסכל. דאג בשנה הבאה מבעוד מועד לנעל מתאימה.
שאלה: דופן הסוכה ולבוד: לדפנות הסוכה שלי (סוכת נחלים) יש רווח בערך של 80 ס"מ בין החלק התחתון של הדופן שהוא עשוי מברזל לחלק האמצעי של הדופן, ובאמצע אין כלום רק אני קושר בד מסביב לכל הדפנות האם הסוכה כשרה או שזה לא נחשב לבוד?
תשובה: עליך להוסיף רצועות מתוחות היטב במרחקים של 23 ס"מ בין רצועה לרצועה עד לגובה של 80 ס"מ וכן בין המוט התחתון לרצועה הראשונה.
שאלה: מצוות סוכה וכיבוד הורים: מצוות סוכה מול כיבוד הורים - מה גובר, אין לנו מקום מתאים לסוכה וכדי לקיים את המצווה אני נוהג להזמין ארוחות בת במלון סמוך שיש בו סוכה. אמי שהינה מוגבלת במצב סיעודי אמורה להתארח אצלנו בחג (בדרך כלל שוהה בבית אבות). הימצאותה אצלנו בחג תמנע מאיתנו את האפשרות לאכול בסוכה עקב מוגבלותה הפיזית וחוסר היכולת לנייד אותה ממקום למקום. מצד אחד אני רוצה לקיים מצוות אכילה בסוכה, מאידך אני רוצה לשמח אותה בחג וידוע לי שהיא אכן מצפה לכך, מה לעשות?
תשובה: חולים ומשמשיהם פטורים מן הסוכה. אך תשתדל עד כמה שאפשר לאכול בסוכה. בלילה הראשון האכילה בסוכה היא חובה גמורה גם למשמשי חולים.
שאלה: הדלקת נרות שבת לבנות: הבנתי שבת המדליקה נרות אחרי גיל בת מצווה לא מברכת על הנרות עד ליום נישואיה. אם כן מה העניין של הדלקת נרות, אם אינה צריכה לברך?
תשובה: לא כל העדות נוהגים כן, אבל אלה שנוהגים כן עושים כן כדי להגביר אור בשבת קודש.
שאלה: איפור לכלה בחול המועד: רציתי לדעת האם מותר לעשות איפור נסיון לכלה בחול-המועד?
תשובה: אם האיפור יישאר עליך והוא צורך המועד מותר.
שאלה: משחק כדורגל לבנות: רציתי לדעת באופן כללי מהי דעת הרב בעניין משחק כדורגל לבנות. ובאופן ספציפי יותר: האם לבנות מותר לשחק כדורגל בקבוצה המורכבת מבנות אך המאמן הינו גבר? עלי לציין כי במהלך המשחק אין מגע בין המאמן לבנות, עם זאת הוא צופה בבנות בשעת המשחק (ריצה וכדומה).
תשובה: אם הבנות לבושות בבגדים צנועים כהלכה וגם לא צמודים - מותר. הרשי רק לשאול לשם מה המאמן? האם אינכן יכולות לשחק לבד להנאתכן? האם אתן שואפות להגיע לליגה? מה תעשו שם? הרי התחרויות נערכות בעיקר בשבתות. וגם בימות החול איני רואה שום ערך ספורטיבי ב22 שחקניות מתרוצצות והיתר צופות עליהן. עוד חומר למחשבה, משחק הכדורגל נחשב לוולגארי לעומת משחקי כדור אחרים. הוא לא עדין דיו לנשים, הוא מתאים יותר לגברים, אם בכלל, האם גם כאן יש חובת שוויון? לשאלת המשך.
שאלה: קישוט התלוי מהסכך: האם מותר לקשט את הסוכה בשרשראות, פירות ושאר דברי נוי בגובה של יותר מארבעה טפחים, כאשר הקישוטים תלויים מן הסכך או מן הדופן (אם יש הבדל בין השניים)?
תשובה: לפי ההלכה אין לתלות קישוטים החורגים מ4 טפחים מהסכך. עם זאת נלענ"ד ששרשראות הנעות ברוח מצויה מותרות כי לא חל עליהן דין סכך בכלל, בדפנות אין כל הגבלה.
שאלה: מלעיל ומלרע בשירה בתפילה: כאשר במהלך התפילה שרים, האם צריך להקפיד לא להחליף את המלעיל ואת המלרע במילה או שלא צריך להקפיד על כך?
תשובה: ראוי לשמור על הטעמה נכונה אולם לא כל הנעימות מותאמות להטעמה הנכונה ואין ברירה אלא לשיר לא מדויק.